י"א באייר תשע"ד

11 במאי 2014

**2984**

#### לכבוד

יו"ר הכנסת, ח"כ אדלשטיין יולי יואל

אדוני היושב ראש,

אבקש להעלות על סדר יומה של הכנסת הצעה דיון מהיר בנושא:

בנייה בלתי חוקית בחוף י"א אשדוד

דברי הסבר:

הובא לידיעתי כי החלו פעולות תשתית לבניית איזור נופש ומלונאות בתחום 100 מטר מקו החוף ובניגוד להוראות חוק השמירה הסביבה החופית תשס"ד לפי תוכנית ישנה אשר אושרה ב2002.

עולה כי מדובר במלון בוטיק עד קומה 1. עם זאת פעולות התשתית מעידות על כוונה לבניית מגדל בתחום אסור זה. מבירור שערך ארגון "מגמה ירוקה" התגלה כי זכויות הבנייה בשטח זה לפי תוכנית 74/101/02/3 התקבלו ב2002 עבור שני מגדלי רבי קומות של עד 20 קומות ובלבד שתחל הבניה עד לשנת 2012 ולא יאוחר מכך. משלא בוצעו הוראות אלה, עולה החשש המיידי כי בנייה זו אינה חוקית ובכוונת היזמים לבנות את מגדלי היוקרה וזאת בניגוד לתקנון. אציין כי בחודשים האחרונים הועברו בקשות למידע על היתרי הבנייה ועיריית אשדוד דחתה בקשות אלו ללא מענה. כן עולה חשש לניגוד אינטרסים בעיריית אשדוד לגבי הפרוייקט.

לאור ההתעניינות התקשורתית המוגברת במצב החופים בישראל בזמן יום העצמאות ה-66 ולאור פעילות ציבורית ארצית ענפה בנושא הכוללת צעדה בת שבועיים של אזרחים מראש הנקרה ועד אשדוד והפגנות אזרחים בחוף,

אבקש לקיים דיון מהיר בנושא זה בוועדת פנים והגנת הסביבה.

בכבוד רב,

חברת הכנסת רוזין מיכל